**יש בעיר כנסייה חדשה והיא רוצה אתכם**

**מאת אלישבע הורוביץ**

במקרה שלא שמעתם עדיין את "החדשות הטובות", המוני "ידידי" ישראל, נוצרים אוונגליסטים ומשיחיים ממגוון זרמים בנצרות, ארגנו וקיימו לאחרונה 21 ימי צום ותפילה על היהודים, בתקווה שיחזרו בתשובה וימירו את דתם לאמונה בישו. צום ישעיהו ס"ב הסתיים בחג פֶּנטֶקוֹסט, שחל השנה ב-28 במאי, ובו התקיים אירוע פתיחה לעשור של השתדלות לנצר אנשים בכל העולם, כשחלקו העיקרי של המאמץ מתמקד בישראל, בירושלים וביהודים. כל זה, כולל טקס אכילת לחם הקודש הנוצרי, התרחש על המדרגות הדרומיות של הר הבית ושודר למיליונים באמצעות ערוץ הטלוויזיה GodTV ורשתות נוצריות נוספות.

במה שונה האירוע הזה מאירועים עולמיים אחרים של "תפילה לשלום ירושלים" המתרכזים בישו? ובכן, נראה שהמארגנים, בראשות הכומר מייק בִּיקְל מן ה- IHOPKC(או בשמו השני (International House of Prayer אינם מסונכרנים עם לוח הזמנים היהודי, שהוא, כך הם מאמינים, הגורם העיקרי שמעכב את שיבתו של אדונם ומושיעם. היהודים, משום שאינם מתנצרים, יוצרים סתימה במנגנון אחרית הימים. ולכן מנהיגי כנסיות כריזמטיים כגון מייק ביקל, לוּ אֶנגל, ג'ייסון האבּרד ורבים אחרים החליטו לנסות ולזרז את השעון באמצעות כינוס מיליוני "מיסיונרים מליצי־יושר" על־מנת לנקוט עמדה יותר יוזמת ופעילה.

הבהילות למימושה של האג'נדה הזו היא כעת כל כך מוחשית עד כי כותבת שורות אלה אינה מופתעת לראות שכמה מידידי ישראל הנחושים מבין הנוצרים הציונים משתפים פעולה עם תנועה זו ואפילו מתייצבים בראשה. מתנדבים לבציר ענבים ומנהלי מרכזים לחיילים בודדים ומרכזי קליטה, הפועלים בשיתוף עם הסוכנות היהודית ועם ארגונים ממשלתיים־למחצה נוספים, הצטרפו בהחלט לתנועה, וכמותם גם רשת הארגונים המשיחיים המסועפת הקיימת בישראל. במכתבו הכנסייתי העוסק בצום ישעיהו ס"ב, מפרט ביקל כדלקמן:

*"חזרה בתשובה ישראלית לאומית והודאה בכך שישו הוא המשיח קשורות בקשר הדוק לביאתו השנייה של ישו ולתקומה מן המתים של תבל כולה. בצום זה אנו מהללים את עליונותו של ישו, ומתמקדים בקשר בין ברכת האל לירושלים לבין מילוי 'המשימה הגדולה'. נוכל לעשות כל כך הרבה יותר מתוך... אחדות.*

*לכן עשו תשובה והתנצרו, כדי שחטאיכם [של ישראל] יימחו..."*

וכו', וכו', וכו'...

במכתב זה, שהסתירות הפנימיות בו גוברות על כל נחמה שניתן היה לשאוב ממנו, מבהיר ביקל שזהו "רגע שבו העולם ניצב על פרשת דרכים" וכי 100 מיליון מליצי־יושר "*יעמדו לצד ישראל שעה שהאנטישמיות תמשיך להתגבר עד לבואו של ישו"*.

העיתונאית והכותבת שרה פוזנר חוקרת מזה שנים את הצומת שבה מצטלבים פוליטיקה ודת באמריקה ובישראל. היא מבינה היטב את מייק ביקל ואת האג'נדה שלו ביחס לישראל וביחס ליהודים עצמם.

*"לא משנה אם אתם בימין או בשמאל, ניצים או יונים, מאייפק או מג'יי סטריט, בחינת תורותיו של ביקל בשלמותן תוביל אתכם למסקנה כי ביקל אינו מעוניין בהיסטוריה היהודית או במציאות הישראלית... דעותיו הפומביות על ישראל עוסקות כל-כולן בנבואת אחרית-ימים שבה על היהודים ועל ישראל לעשות תשובה על כך שלא קיבלו את ישו כמשיח. הדברים שמטיף ביקל הם חד משמעיים: היהודים חייבים לקבל את ישו כדי למלא את רצון האל, שישו ישוב לירושלים כדי למלוך על העולם מכסאו שבהר הבית. קשה לדמיין כיצד ציוני מכל זן שהוא יגדיר את העמדה הזו פרו-ישראלית."*–Sarah Posner, מתוך The Forward, 23 בפברואר 2016.

אולם דברים אלה נאמרו אי-אז ב-2016, כאשר כמרים והפוליטיקאים הקשורים אליהם עדיין הזדרזו למזער את הנזק כאשר הקהילה היהודית הריחה ולו ניחוח קל של רוחות רעילות המנשבות כלפיה מן הדרשות הכנסייתיות הענקיות ששולבו בהן ציידים, דייגים, היטלר והשואה. ואכן, בזמנו, כולם – החל מן הליגה נגד השמצה ועד למנהיגי הנוצרים הציוניים/המשיחיים – מיהרו לגנות את הרטוריקה התיאולוגית של ביקל. ואולם, חששותיה של פוזנר טואטאו עד מהרה אל מתחת לשטיח על ידי מנהיגים יהודיים שאינם יכולים לשמור על הסדר בביתם פנימה, מחשש לאבד "ידידים". אלא שלא היה צריך להיות נביא זעם כדי לדעת שיום אחד, העיוורון הזה יביא לכך שמשהו גדול ומאיים יזחל מתחת לשטיח החוצה. ונראה שהיום הזה הגיע.

כיום אפשר לדבר בפתיחות על יהודים נמלטים ועל פלישות, על מערכה לניצור היהודים ומאמץ עולמי להפצת הנצרות (המכוונת גם כלפי מוסלמים) ולהטיף לכך בגלוי בירושלים – כמטחווי אבן מהר הבית.

הקריאות להפצה המונית של הנצרות בקרב יהודים או בני אדם בני כל דת אחרת הן האנטיתיזה של רוח חופש הדת והכבוד למאמין. זוהי מתקפה על שלמותה של ירושלים וכל מה שהיא מייצגת. וכן, רבים יזהו אותה כאנטישמית – אולי אפילו "ברוח לותר".

IHOPKC של מייק ביקל ושותפיו היא סיפור אחר לגמרי. וישראל, שאין בה אמצעים אנטי-מיסיונריים אפקטיביים ויש בה חופש ביטוי חסר מעצורים, אינה מסוגלת לרסן מערכות מיסיונריות עזות פנים, או אפילו לדאוג בגינן. מעניין שביקל הביע לאחרונה הוקרה, בראיון ל-*Charisma News*, ל"אבות הרוחניים" הפרו-ישראלים הקשישים או המנוחים, וציין במיוחד את ג'ון הֵייגי(Hagee) ואת פאט רוברטסון. זה נראה כמעט כאילו אמר: *"זוזו הצידה, אחים, יש בעיר כנסייה חדשה"*.

כשהשינוי כבר באוויר, הכרחי כי ההנהגה היהודית ואותם ישראלים הלהוטים אחר בריתות המבוססות על אמונה יקדישו מבט נוסף לעיון במשמעויות שמאחורי סיסמאות אוונגליסטיות כמו "אלוהי ישראל" ו"להתפלל למען שלום ירושלים". בנקל ניתן לראות שכל אחד מהצדדים שואב את המשמעות ממקור אחר, ומברית שונה לחלוטין.

ביקל לא משאיר הרבה מקום לספק בכל הנוגע לכוונותיו כשהוא אומר, *"ישו הוא אלוהי ישראל"* וגם *"היהודים שלא נושעו... שאינם מאמינים בישו – אינם יודעים מי הוא אלוהי ישראל. הם חושבים שה' הוא אלוהי ישראל, אלוהי משה שבשמים. הם אינם יודעים שזהו בעצם ישו"*.

והתשובה של IHOPKC לשאלה *"מדוע חשוב לנו כל כך להתפלל למען ירושלים וישראל?"* אינה טובה הרבה יותר. אבל היא לפחות עקבית ושקופה:

*"החזרה בתשובה הלאומית של ישראל (מעשי השליחים ג, 19) וההודאה כי ישו הוא המשיח (מתי כג, 39) קשורות קשר הדוק לביאתו השנייה של ישו, למשימה הגדולה ול'תקומה ממוות' של תבל כולה (אל הרומים יא, 15). ישו לא יחזור עד שהמנהיגים בירושלים יכירו בו כמשיח בהתאם לתהילים קיח, 26."*

ברור שההנהגה היהודית אינה יכולה עוד לומר "האוונגליסטים הם ידידינו הטובים ביותר. אל תשאלו שאלות. אל תנשכו את היד שמאכילה אתכם". ואין היא גם יכולה לומר "לא ידענו".

בשבוע שעבר סיימה ד"ר יעל ציגלר ממכון "מתן" את שיעור התנ"ך שלה במסר הבולט הבא: " בתנ"ך, לא לדעת זה לא כישלון אינטלקטואלי, זה כישלון מוסרי... כדי להיות בני אדם מוסריים אנחנו צריכים לדעת. אתם צריכים להיות מודעים למה שקורה סביבכם. כדי שיהיה לכם מוסר אתם צריכים לפקוח את העיניים ולהסתכל סביבכם".

התחלתי לרשום את הקטע הזה ביום ירושלים, אולם נזקקתי להפסקה, פן רוח תשעה באב תפר את מה שאמור להיות יום של הודיה וחגיגה. השבת העניקה לי הפוגה מבורכת, אולם אז, אחרי הבדלה – בראש חודש סיוון – מצאתי את עצמי כותבת שוב על הנושא הרעיל הזה. הקרבתי לחלוטין את שלוות נפשי וגם איבדתי שעות שינה. אבל אני יותר אמא מאשר קדושה מעונה והרבה יותר חוששת להמשכיות היהודית ולמוסריות היהודית מאשר לענייני אחרית הימים ו"תיאו-אידיוטיזם".

ועכשיו ערב שבועות, וברצוני לומר דברי הוקרה ותודה לגרי־הצדק שעזבו את הקהילות האוונגליות והמשיחיות המיסיונריות ועושים לילות כימים כדי לחשוף את החומר הזה בפני כל מי שמוכן להקשיב.

הגיעה השעה לחשבון נפש של העם היהודי. אין זו חובה נעימה, אך זו חובה שעלינו לקיים.